Pellegrini, Peter, predseda vlády SR (2018-12-06):
Vážený pán poslanec, kolegyne, kolegovia, naozaj neskrývam úprimnú radosť z toho, že ste včera na rokovaní Národnej rady schválili prvý, historicky prvý vyrovnaný rozpočet Slovenskej republiky na rok 2019. Je to dôležitý nielen finančný, ale hlavne politický odkaz a dôkaz, že k správe vecí verejných pristupujeme naozaj veľmi zodpovedne a s jasnou víziou. A ukazuje sa veľmi jasne, že vládna koalícia je schopná sa dohodnúť na cieľoch, naplnenie ktorých umožní našej krajine ďalej rásť a napredovať. A chcel by som vám, všetkým voleným zástupcom občanov úprimne poďakovať za včerajšiu podporu, ktorú návrh rozpočtu v Národnej rade dostal. Slovenská ekonomika dosahuje vysoké tempá rastu a vláde záleží na tom, aby aj občania pocítili priaznivý vývoj ekonomicky vo svojich životoch. A preto pokiaľ výkonnosť slovenskej ekonomiky umožňuje, je našou povinnosťou preniesť tieto dobré hospodárske výsledky medzi čo najširšie vrstvy obyvateľstva a neponechať z nej profitovať iba malú časť. A vláda robí všetko pre to, aby spravodlivo prerozdelila disponibilné zdroje medzi všetkých ľudí na Slovensku, ktorí to potrebujú. Na včerajšej tlačovej konferencii predsedovia koaličných politických strán hovorili o navýšení peňažných prostriedkov pre jednotlivé oblasti verejného života. Vyššie financovanie znamená plnohodnotnejšie verejné služby. Či sa už jedná o bezprostredný nárast miezd, zdravotnícku starostlivosť, vzdelávanie, zvýšenie environmentálnych služieb, posilnenie vonkajšej aj vnútornej obrany, stabilizáciu poľnohospodárskeho sektora s dopadom na ceny potravín a v neposlednom rade aj samotnú sociálnu sféru. Občania, opatrenia uvedené v niektorých prípadoch pocítia občania priamo, inde pocítia nepriamo. Rozpočet na budúci rok tvorí všetky predpoklady na to, aby sa úroveň a kvalita života ľudí na Slovensku opäť výrazne zlepšila. Chceme mať zo Slovenska republiku modernú, dynamicky sa rozvíjajúcu a som rád, že aj v tejto oblasti sme sa zásadne posunuli vpred. Pravdepodobne najbezprostrednejšie občania pocítia nárast miezd vo verejnom sektore, zvyšovanie minimálnej mzdy, ale aj opatrenia štátu na lepšie ohodnotenie práce v noci, cez víkendy a sviatky. Minimálna mzda stúpne od januára budúceho roka z doterajších 480 na 520 eur. Vyššie výplaty sa týkajú viac ako 150-tisíc zamestnancov, a to tak v súkromnom, ako aj vo verejnom sektore. Vláda, odborári a samospráva dospeli ku kolektívnej dohode a v najbližších dvoch rokoch tak dôjde k historicky najvyššiemu zvyšovanie platov zamestnancov verejnej správy. V roku 2019 o 10 percent a už o ďalších dvanásť mesiacov v roku 2020 o ďalších desať percent. Toto zvýšenie sa týka 350-tisíc zamestnancov štátu, počnúc všetkými profesiami, vrátame školníkov, učiteľov, vedeckých pracovníkov, zamestnancov v domovoch sociálnych služieb či referentov na obecných a mestských úradoch. A v niektorých profesiách sa zvýšenie mzdy bude pohybovať v rozmedzí od 40 až do 160 eur mesačne. Za veľmi podstatné však považujem aj to, že rozpočet reaguje aj na zmenu zákona o verejnej službe. Zmena sa v budúcom roku premietne do nových platových tabuliek, pritom najnižšia platová tarifa už bude na úrovni minimálnej mzdy. Ide teda tak isto o historický prelom a je to najvyššie zvyšovanie platov pre verejnú správu od roku 2004, odkedy funguje kolektívne vyjednávanie vyššieho stupňa. Štedrejšia dlaň verejných financií má svoje odôvodnenie v dobrých ekonomických parametroch, ktoré sa darí zabezpečiť viac príjmov v oblasti daní a povinných odvodov. Na oblasť vzdelávania sú v rozpočte na rok 2019 vyčlenené zdroje v objeme štyri miliardy. Vyrovnaný rozpočet umožní zlepšiť aj podmienky nástupu nových učiteľov, či zmeniť podmienky pedagogických a nepedagogických pracovníkov. Prvýkrát v histórii sa v rámci rozpočtových možností darí odmeňovať aj justičných pracovníkov. A možno tiež pristúpiť aj k zásadnej reforme odmeňovania vojakov a k nárastu ich platov. V rozpočte sme nezabudli ani na našich poľnohospodárov, kde rozpočet ráta s rezervou minimálne 50 miliónov eur. Ministerstvo životného prostredia môže na základe rozpočtu klásť väčší dôraz na ochranu životného prostredia, na zabezpečenie opatrení proti suchu, či na odstránenie starých environmentálnych záťaží. Zvýšia sa napríklad aj financie pre rezort dopravy, ktoré majú slúžiť na cesty a železnice. A rozpočet na rok 2019 počíta aj s tým, že poklesne DPH na ubytovanie z dvadsať na desať percent a zavedú sa dotované rekreačné poukážky na dovolenku na Slovensku. Od januára si polepšia aj dôchodcovia, kde priemerný starobný dôchodok by mal vzrásť o ďalších 11 euro 50 centov a bude predstavovať úroveň približne 454 eur. Rád by som sa pristavil ešte pri oblasti zdravotníctva. Celkové príjmy sa tu na rok 2019 predpokladajú vo výške 5,04 miliardy eur s medziročným nárastom 243,8 milióna eur. Ide o zásadný podiel na raste zdrojov. Ide o najvyšší a historicky najväčší rozpočet pre zdravotníctvo opäť v histórii Slovenskej republiky a pevne verím, že ho občania pocítia aj na zvýšenej kvalite poskytovanej zdravotnej starostlivosti. Ďakujem pekne.